Sanlam, Absa gee Jooste blaaskans | Netwerk24
Die beleggingsmaatskappy van Markus Jooste, voormalige uitvoerende hoof van Steinhoff, het tot Maart volgende jaar gekry om sy skuld terug te betaal.
Netwerk24 het onlangs berig leners het sy Mayfair-maatskappye langer tyd gegee om hul skuld terug te betaal maar dit was nie bekend vir hoe lank nie.
Stefan Potgieter, Jooste se skoonseun en 'n direkteur van Mayfair, het in 'n e-pos gesê die leners en ander skuldeisers het ingestem om Mayfair tot einde Maart 2019 te gee.
Die twee Mayfair-maatskappye het 'n reëlingsooreenkoms met sy skuldeisers om sy bates te verkoop en die skuld terug te betaal. Die reëlingskema sou aanvanklik einde Desember tot 'n einde loop.
Die drie groot skuldeisers is Absa, Investec en Sanlam. Mayfair Speculators skuld meer as R1 miljard aan hulle.
Sy grootste bate is die beleggingsmaatskappy Lodestone Brands wat onder meer die lekkergoedmakers Mister Sweet en Rascals besit.
Die stigters van Lodestone, wat minderheidsaandeelhouers is, oorweeg glo om 'n aanbod vir Mayfair se belang in die maatskappy te maak. Dit sal omtrent R959 miljoen se skuld kan delg.
"Enige voorstel dat ons nie die saak op die gewone manier hanteer nie, byvoorbeeld dat ons Mayfair oormatig genadig is, is verkeerd," het 'n woordvoerder van Absa, gesê. "Dit is Absa se voorneme om die reëlingskema asook ander regsmiddele tot ons beskikking te gebruik tot alle aanspreeklikhede van Mayfair aan ons nagekom is."